钦定古今图书集成/明伦汇编/氏族典/第616卷 > 《梁肃集》 > 独孤信
## 钦定古今图书集成/明伦汇编/氏族典/第616卷 > 《梁肃集》 > 独孤信

按《周书独孤信传》，“信，云中人也，本名如愿。尔朱氏破
葛荣，以信为别将，从征韩娄信匹马挑战，擒贼渔阳
王袁肆周，以功拜员外散骑侍郎，寻转骁骑将军，拜
安南将军，赐爵爰德县侯。建明初，出荆州防城大都
督，带南乡守，频典二部，皆有声绩。贺拔胜镇荆州，乃
表信为大都督。及胜弟岳为侯莫陈悦所害，胜乃令”
信入关，抚岳馀众，属太祖已统岳兵。信与太祖乡里，
少相友善，相见甚欢，因令信入洛请事。至雍州，大使
元毗又遣信还荆州。寻征信入朝，魏孝武雅相委任。
及孝武西迁，信单骑及之于瀍涧，进爵浮阳郡公、荆
州刺史。信袭荆州，东魏刺史辛纂出战，信都督杨忠
等前驱，斩纂。于是三荆遂定。就拜车骑大将军、仪同
三司。东魏又遣其将高敖曹、侯景等率众奄至。信以
众寡不敌，遂率麾下奔梁。居三载，梁武帝许信还北，
拜领军。仍从太祖复弘农，破沙苑，改封河内郡公，除
陇右十州大都督、秦州刺史。先是，守宰暗弱，政令乖
方，民有冤讼，历年不能决。及信在州，事无壅滞，示以
礼教，劝以耕桑，数年之中，公私富实，流民愿附者数
万家。太祖以其信著遐迩，故赐名为“信。”十二年，凉州
刺史宇文仲和据州不受代，太祖令信讨克之，擒仲
和，拜大司马。十四年，进位柱国大将军，录克下溠、守
洛阳、破岷州、平凉州等功，增封第二子善封魏宁县
公，第三子穆文侯县侯，第四子藏义宁县侯，第五子
顺项城县伯。第六子陁，建忠县伯。十六年，迁尚书令。
六官建，拜大司马。孝闵帝践祚，迁太保、大宗伯，进封
卫国公。赵贵诛后，信以同谋坐免。居无几，晋公护逼
令自尽于家，时年五十。信长女，周明敬后。第四女，元贞皇后。第七女，《隋文献后》。